ኮርፖሬሽኑ የስኳር አገዳ ልማትን በሁለት ዕጥፍ ማሳደጉን ገለጸ
  ስኳር ኮርፖሬሽን  የአገዳ ልማቱን በሁለት ዕጥፍ በማሳደግ  96 ሺህ ሄክታር የሚጠጋ መሬት መሸፈኑን አስታወቀ ፡፡በአገሪቱ የተለያዩ አከባቢዎች 10 አዳዲስ ግዙፍ የስኳር ፋብሪካዎች እየተገነቡ ሲሆን ለነዚህ ግብኣት የሚሆን ባለፉት ስድስት ዓመታት 96 ሺ ሄክታር መሬት በስኳር አገዳ መሸፈናቸውን የኮርፖሬሽኑ የህዝብ ግንኙነት ሃላፊ አቶ ጋሻው አይችሉሁም ገልጸዋል ፡፡ይህ አሃዝ ከስድስት ዓመታት በፊት ከነበረው 30 ሺህ 397 ሄክታር ሲነጻጸር ያሁኑ ከሁለት እጥፍ በላይ ማደጉን ያመለክታል ብለዋል ።የፊንጫኣ እና የወንጂ ሸዋ ስኳር ፋብሪካዎች የማስፋፊያ ፕሮጀክቶች መጠናቀቅና በተሻለ አቅም ወደ ምርት መግባታቸው እንዲሁም የቀድሞው የወንጂ ሸዋ ስኳር ፋብሪካ በአዲስ ዘመናዊ ፋብሪካ መተካት የቻለው በመጀመሪያው የእድገትና ትራንስፎርሜሽን እቅድ ዓመታት መሆኑን ጠቅሰዋል ።የሁለቱ ፋብሪካዎችና ሶስቱ አዳዲስ ስኳር ፋብሪካዎች አጠቃላይ በቀን አገዳ የመፍጨት ዓቅማቸው 36 ሺህ 250 ቶን ይደርሳል ይላሉ ፡፡ኮርፖሬሽኑ ከመመስረቱ በፊት ሶስቱ ነባር የስኳር ፋብሪካዎች የነበራቸው አገዳ የመፍጨት አቅም በቀን 13 ሺህ 900 ቶን ብቻ እንደነበር ጠቁመዋል ።እንደ ሃላፊው ገለጻ በቀን 24 ሺህ ቶን አገዳ የመፍጨት አቅም የሚኖራቸው የኦሞ-ኩራዝ ቁጥር 1 እና 2 አዳዲስ ስኳር ፋብሪካዎች በ2009 ዓመተ ምህረት ወደ ምርት እንደሚገቡ ይጠበቃል፡፡በተጨማሪም በቀን 84 ሺህ ቶን አገዳ የመፍጨት አቅም የሚኖራቸው የጣና በለስ1 እና 2፣ የኦሞ ኩራዝ 3 እና 4 እንዲሁም የወልቃይት ስኳር ፋብሪካዎች እስከ 2012ዓ.ም ድረስ ባሉት ዓመታት ተጠናቀው ወደ ሥራ ይገባሉ ነው ያሉት  ።በመሆኑም ባለፉት አምስት ዓመታት የስኳር ልማት ዘርፍ በመጀመሪያው የእድገትና ትራንስፎርሜሽን እቅድ ዘመን ለ350 ሺህ ዜጎች ቋሚ፣ጊዜያዊ እና ኮንትራት ቀጥተኛ የስራ እድል ለመፍጠር መቻሉን አመልክተዋል።ከዚህም ባሻገር በስኳር ልማት ፕሮጀክቶች አማካኝነት በመቶ ሺዎች የሚቆጠሩ ዜጎች የገቢ ምንጭ ማግኘትና ኑሯቸውን መምራት መቻላቸውን ይገልጻሉ ።